ELŐTERJESZTÉS
Telki Község Önkormányzata Képviselő-testületének
Tárgy: A 937/8 hrsz. alatti zöldhulladék-lerakó felszámolása, a falugondnokság ideiglenes zöldhulladék-lerakójának áthelyezése, valamint az érintett területek rendezése és védelme
Előterjesztő: Győrffy Zoltán, önkormányzati képviselő

Előzmények, indokolás
A Telki, 937/8 hrsz. alatti ingatlanon jelenleg jelentős mennyiségű, korábban elhelyezett zöldhulladék, illetve annak kezeléséből, tárolásából visszamaradt anyag található. A terület hosszabb távú rendezése érdekében indokolt a jelenlegi zöldhulladék-lerakó felszámolása és a terület rendezett állapotának helyreállítása.
Ennek keretében szükséges az ott található zöldhulladék ledarálása és megfelelő kezelése, a területen felhalmozódott, elszállítandó föld és egyéb anyag elszállítása, majd a terület tereprendezése.
Ezzel egyidejűleg javaslom, hogy a Falugondnokság működéséhez szükséges ideiglenes zöldhulladék-gyűjtő és -tároló terület a volt szennyvíztisztító területére kerüljön át. Az új helyszín kialakításánál biztosítani kell a zöldhulladék rendezett, ellenőrizhető és a környezetet lehetőség szerint minél kevésbé terhelő ideiglenes tárolását.
A jelen előterjesztés és az annak alapján meghozandó határozat nem érinti a terület esetleges későbbi, építési felvonulási területként történő hasznosítását, illetve az ezzel kapcsolatos későbbi képviselő-testületi döntéseket.
A 937/7, 937/8 és 056/49 hrsz. alatti területek védelme, az illegális behajtás és hulladékelhelyezés megakadályozása érdekében indokolt az utcafront felőli határok egyszerű, a környezetbe illeszkedő fizikai lezárása. Erre természetes anyagú – lehetőség szerint akác vagy más tartós fa – oszlopokból és három-négy sor huzalból álló kerítés megfelelő megoldást jelenthet.
A terület ellenőrizhetőségének javítása érdekében célszerű továbbá megvizsgálni, hogy a 937/8 hrsz. alatti ingatlan sarkán található meglévő oszlop műszakilag alkalmas-e térfigyelő kamera elhelyezésére. Amennyiben ennek műszaki, adatvédelmi és egyéb jogszabályi feltételei biztosíthatók, indokolt a kamera telepítése és az önkormányzati térfigyelő rendszerbe történő bekötése.
Határozati javaslat
Telki Község Önkormányzatának Képviselő-testülete úgy határoz, hogy:
1. dönt a Telki, 937/8 hrsz. alatti ingatlanon található jelenlegi zöldhulladék-lerakó felszámolásáról, ennek keretében:
· az ott található zöldhulladék ledarálásáról és megfelelő kezeléséről,
· a területen található, elszállítandó föld és egyéb felhalmozott anyag elszállításáról,
· valamint a terület ezt követő tereprendezéséről;
2. a Falugondnokság által használt ideiglenes zöldhulladék-gyűjtő és -tároló helyet a volt szennyvíztisztító területére helyezi át, és felkéri a Polgármestert, hogy az áthelyezéshez szükséges műszaki és szervezési intézkedésekről gondoskodjon;
3. rögzíti, hogy a jelen határozat nem rendelkezik az érintett területek esetleges építési felvonulási területként történő jövőbeni használatáról, és annak lehetőségét nem zárja ki;
4. dönt arról, hogy a 937/7, 937/8 és 056/49 hrsz. alatti területek utcafront felőli oldalán az illetéktelen gépjárműbehajtás és hulladékelhelyezés megakadályozása érdekében természetes megjelenésű kerítés készüljön, lehetőség szerint akác vagy más tartós természetes fa oszlopokkal és három-négy sor huzallal;
5. felkéri a Polgármestert, hogy vizsgáltassa meg a 937/8 hrsz. alatti terület sarkán található oszlopra térfigyelő kamera telepítésének műszaki, jogi és adatvédelmi feltételeit, és amennyiben a telepítés különösebb műszaki akadály nélkül, jogszerűen megvalósítható, gondoskodjon annak felszereléséről és az önkormányzati térfigyelő rendszerhez történő csatlakoztatásáról;
6. felkéri a Polgármestert, hogy a munkák elvégzéséhez szükséges költségeket mérje fel, és a feladatok végrehajtását – a rendelkezésre álló költségvetési keretek figyelembevételével – szervezze meg.
Felelős: polgármester
Határidő: a területrendezés és az áthelyezés megkezdésére: 2026. október 31.; a teljes végrehajtásra: 2026. december 31.

